ઘનશ્યામ પૂરણ કામ પર
ઘનશ્યામ પૂરણ કામ પર,
કરું તન મન કુરબાણ રે...  ટેક

શ્યામ છોગાળો મોતિયાંવાળો,
મારો જીવન પ્રાણ રે;
નટવર નાગર સુખનો સાગર,
સુંદર શ્યામ સુજાણ રે...  ઘનશ્યામ  ૧

ધર્મનો કુંવર ડોલરિયો,
મારો દિલડાંનો દીવાણ રે;
દીનબંધુની દાસી છું હું તો,
દામ વિનાની વેચાણ રે...  ઘનશ્યામ  ૨

મીઠડા બોલા માવ સાથે,
મારે આગેની ઓળખાણ રે;
અંતરજામી આવી મળ્યા મને,
આપો આપ નારાણ રે...  ઘનશ્યામ  ૩

જેમ રાખે તેમ રહું હું,
એની મરજીને પરમાણ રે;
પ્રેમાનંદના નાથ સાથે,
મારે થઈ અતિ સુવાણ રે...  ઘનશ્યામ  ૪

પ્રેમાનંદ સ્વામી
ભક્તિપદ